পুলিশ জানায়, কুড়িগ্রাম থেকে শফিক ও শাহ আলম এবং তাঁদের এক সহযোগী কাজের উদ্দেশে কালিয়াকৈরে আসেন। তাঁরা কুড়িগ্রাম থেকে যাত্রীবাহী বাসে উঠে গতকাল ফজরের আজানের সময় কালিয়াকৈর বাইপাস এলাকায় এসে নামেন। পরে গাজীপুর কোনাবাড়ী যাওয়ার জন্য কালিয়াকৈর বাইপাস বাসস্টেশন থেকে একটি লেগুনায় ওঠেন। লেগুনাটি ১০-১২ জন যাত্রী নিয়ে কোনাবাড়ীর উদ্দেশে রওনা দেয়। মহাসড়কের লতিফপুরে এসে লেগুনাচালক সড়কে যানজটের অজুহাত দেখিয়ে লতিফপুর-কালামপুর আঞ্চলিক সড়ক দিয়ে রওনা হয়। জানেরচালা রয়েল গ্রিন কারখানার সামনে পৌঁছলে চালকের সঙ্গে মহাসড়কে না গিয়ে অন্য রাস্তায় যাওয়ার কারণে এবং ভাড়া নিয়ে যাত্রী শফিকের কথা-কাটাকাটি ও ঝগড়া হয়। একপর্যায়ে লেগুনাচালক শফিকের গলায় ছুরি মারে। শফিকের সহযোগীরা ফেরাতে গেলে তাঁদেরও মারধর করা হয়। শফিককে আশঙ্কাজনক অবস্থায় উদ্ধার করে কালিয়াকৈর উপজেলা স্বাস্থ্য কমপ্লেক্সে নেওয়ার পর কর্তব্যরত চিকিৎসক তাঁকে মৃত ঘোষণা করেন। দুপুরে কালিয়াকৈর থানার পুলিশ লাশ উদ্ধার করে গাজীপুর শহীদ তাজউদ্দীন আহমদ মেডিক্যাল কলেজ হাসপাতাল মর্গে পাঠায়। শফিকের সহযোগীরা প্রাথমিক চিকিৎসা নিয়েছেন।